﻿ၥ ပံတၧၫ 1 Peter 1

1 ယ့ၫၡူၬဎရံၬ အၡၩ အဆၧအၪ့မၧၫ့ဖိၪ, ယၧၩ စပံတၧၫ ယစံၭ ၦမွံၩ လၧအအီၪလၩ့မုလၩ့ဖၭ လိၬအၥၭ လၧပီၪ့တၧၭ, ဂလ့ၡၫ, ကၭပဒိၡၫ, အ့ၡၫ, ဒဲလၧဘၥံနအၫ အဖၧၩ့နီၪ, 2 ၦလၧအဘၪ ဆၧရွံန့ဝ့ၫ ဘဲၫဖါယွၩ ၥ့ၪယၫဝဲၩဝ့ၫ အၥိၭ လၧၥၭမု အဆၧဆံၫ့ဎံၪ အကၠီၩ့, နၥံၪ ခိၭနၪဆၧ ဒဲန့ဘၪ ဆၧဎွံၪ ယ့ၫၡူၬဎရံၬ အၥွံၪနီၪ, မွဲဆၧအခိးအတၩ, ဒဲဆၧဘၪလိၬအိၭလိၬ အၪထၪ့ လၧနၥံၪ အဖၧၩ့ဆံၭ. 3 မွဲဆၧဆိၪဂ့ၩ ဘၪ ပကဆါ ယ့ၫၡူၬဎရံၬအယွၩ ဒဲအဖါ ဘဲၫအဆၧယၫ့ၥၭ အၪအၪလ့ၬ အၥိၭနီၪ, ထၪ့ဖိၪဒီၭ ပၧၩ လၧဆၧယိလါမၧၫ့ အဂး လၧယ့ၫၡူၬဎရံၬ အဆၧဂဲထုၪ့ထဲၩ့ လၧဆၧၥံၫ အကၠီၩ့, 4 လၧဆၧဖ့ၪၥၫအုၪ လၥ့ၪကျၪလၥ့ၪဘၪ, ဒဲလစံၪစၪ ဘၪၥၭလိၪဘၪ ဒဲလလၩ့ယံၭလၩ့ဘဲၩဘၪ အဂး, လၧဆၧအီၪက့ၪဝဲၩဝ့ၫ လၧမူၭခိၪ လၧနၥံၪ အဂးလီၫ. 5 နၥံၪ ဘၪ ဆၧခိၭ နၥံၪ လၧယွၩအစီၩ့အမၩ့ လၧဆၧနဲၩ အကၠီၩ့, လၧဆၧထိးထဲၩ့တၩ့ထဲၩ့ အဂး, လၧအအီၪတဲၩ့ဝဲၩဝ့ၫ ဘဲၫၥိၭ အမိဘၪ ဆၧနဲၪဖျီၪဝ့ၫ လၧအဆၧၫ့အထီ အထုၬယီၩလီၫ. 6 နၥံၪ ၥုၪ့ဎွံၫၥၭယီၫ လၧအကၠီၩ့ လါနၫ့ဘိၩ, ဘိၩ့နဲၪ့ယီၩ အလး အ့ၪအီၪ, နၥံၪ အၥုၪ့အုၭၥၭအုၭ နးဆိဖိၪ လၧဆၧကျဲၩ့ဖစီၩ့ အၪမံၩ့ အကၠီၩ့, 7 ဘဲၫၥိၭ နၥံၪ အဆၧနဲၩ အဆၧမၩခွါဝ့ၫ, လၧအမွဲ ဆၧအလူဒိၪအဎွ့ၩဒိၪ ဂ့ၩနဲၪ့ထီၫ့, လၧဆၧမၩခွါဝ့ၫ လၧမ့ၪ လါနၫ့ဘိၩ လဂၭဂီၩ့ဘၪဝ့ၫနီၪ, မိနဲၪဖျီၪ ဆၧစံၭထၪ့အၪ့အူၭ. ဒဲဆၧယူၭဆၧယၪ့, ဒဲဆၧလၩဆၧဖၩ့ ထီးယ့ၫၡူၬဎရံၬ မိအီၪဖျီၪထၪ့နီၪလီၫ. 8 အဝ့ၫဒၪ နၥံၪ လဒၪဘၪ လါနၫ့နီၪ နၥံၪ အဲၪဝ့ၫလီၫ. ဘိၩ့နဲၪ့ယီၩ နၥံၪ လဒၪဘၪ လါနၫ့, နၥံၪ ၥုၪ့ဎွံၫၥၭယီၫ လၧဆၧၥၭထိၬ လၧၦလီၩ လၥ့ၪဘၪတၭ, လၧၫ့ဝ့ၫဎွ့ၩဝ့ၫ လၧဆၧလၩဖၩ့ လၧဆၧနဲၩ အကၠီၩ့တၭ, 9 နၥံၪ န့ဘၪ နၥံၪအဆၧနဲၩ အထုၬနီၪ, မွဲဆၧထိးထဲၩ့တၩ့ထဲၩ့ နၥံၪအၥၭၡီၩ့လီၫ. 10 လၧဆၧထိးထဲၩ့တၩ့ထဲၩ့ အဂဲးအကၠီၪ့နီၪ, မီၪလဖၪ အၪ့ဎၬ ယိဝ့ၫ ထံၫထံၫဆၭဆၭ အၪ့စၪ့ဝ့ၫ လၩ့ထံးလၩ့ဆ့ၭတၭ, ချဲၩ့ လၧမီၪအချိၬ လၧဆၧအခိးအတၩ ဘၪဆဲၫ့ လၧနၥံၪ အဂဲးအကၠီၪ့လီၫ. 11 လၧဎရံၬအၥၭမု အီၪလၧအဝ့ၫၥံၪ အဖၧၩ့, ထိးဝဲၩအၥၭ လၧဎရံၬ အဆၧၡၪ့လဖၪ အဂဲးအကၠီၪ့, ဒဲဆၧလၩဆၧဖၩ့ လၧဆၧလဖၪနီၪ အလးခဲၫ့ အဂဲးအကၠီၪ့နီၪ, မွဲအဆံၭယံၬလဲၪ. မွဲအနဲၪဖျီၪထၪ့ အထီခီၫခီၫလဲၪ; မွဲဆၧနီၪလမံၩ့လဲၪနီၪ ယိထံၫယိဆၭဝ့ၫလီၫ. 12 ဆၧနဲၪဖျီၪဝ့ၫ လၧအမၩဆၧလဖၪနီၪ လၧအဝ့ၫၥံၪ အဂးဒၪဝ့ၫ လမွဲဘၪ, မွဲလၧနၥံၪ အဂး လီၫ. ဆၧနီၪလဖၪ ဘိၩ့နဲၪ့ယီၩ ဘၪ ဆၧလီၩလၩ့လၬလၩ့အၥၭ လၧနၥံၪ လၧၦလၧအလီၩလၩ့လၬလၩ့ ဆၧၥၭထိၬအပရၧၫ့, ဒဲၥၭမုဆံၫ့ဎံၪ အဆၧအၪ့မၧၫ့လၩ့ဝ့ၫ လၧမူၭခိၪ တၭ; အၥီၫ့လဖၪနီၪ ဆၧမိယိထံၫယိဆၭ ဘၪအၥၭ လၧဆၧလဖၪနီၪ အဖၧၩ့ လီၫ. 13 မၩအၥၭဘဲၫနီၪတၭ, ခဲးထူၬထၬ နၥံၪအၥၭ အယးဒံၩ့နီၪ, ထီးလၩ့နၥံၪအၥၭ တၭ, ယိလါ တၡါၡါ ဆၧအခိးအတၩ လၧဆၧမိဂဲၫဆိၬန့ နၥံၪ ထီးယ့ၫၡူၬဎရံၬ အဆၧနဲၪဖျီၪထၪ့နီၪ ဆံၭ. 14 ဘဲၫဖိၪၥၪ လၧအနါလီၩ့ အၥိၭနီၪ မွဲနၥံၪအနၫ့ဆါဒၪ နၥံၪဝ့ၫ ထီးမၩဒီၩ့ဆၧ ဘဲၫ ဆၧၥၭကွံၩ အခၪ့ထံၭ လၧနၥံၪ လၥ့ၪယၫဘၪဆၧ အဖၧၩ့ အၥိၭနီၪ လဂ့ၩ. 15 အ့ၪမွဲ ဘဲၫၦလၧအကိၭန့ နၥံၪမွဲ အဆံၫ့ဎံၪ အၥိၭနီၪ, မၩဆံၫ့ဎံၪ နၥံၪအၥၭ လၧနၥံၪ ဖံၭဆၧမၩဆၧ ကိၭမံၩ့ဒ့ၭ အဖၧၩ့ ဘဲၫနီၪအၥိၭဆံၭ. 16 အဂဲးဘဲၫယီၩ ဆၧကွ့ၭအၥၭ; နၥံၪ ဘၪ အီၪဆံၫ့ဎံၪဝ့ၫနီၪ, အဂဲးဘဲၫယီၩ ယဆံၫ့ယဎံၪ ယဝ့ၫဒၪလီၫ. 17 နၥံၪ အ့ၪကိၭထၪ့ ဖါ လၧအလယိ ဒိၪဆံၭအၪၡၩဘၪ ၦမ့ၬတၭ, စ့ၩရၫ့ ၦလဂၩဘၪလဂၩ ဘဲၫအမၩဆၧ အၥိၭနီၪတၭ, လၧနၥံၪမွဲ ၦမွံၩအထီယီၩ, မွဲနၥံၪ အီၪလၧဆၧၥၭမဲၪၥၭဖျဲၩ့ဆံၭ. 18 နၥံၪ ၥ့ၪယၫ လၧဆၧလဎွ့ၩန့ထဲၩ့ဘၪ နၥံၪ လၧဆၧအုၪၥ့ၪကျၪၥ့ၪ, ထီၫ့ ဒဲစ့ၩ, ဘဲၫနၥံၪ အထူၫအရူၫ လၧမိဆိၩဖါဆိၩ အၥိၭနီၪ, 19 အ့ၪမွဲ ဎရံၬအၥွံၪ လၧအလူဒိၪဎွ့ၩဒိၪ ဘဲၫ ၥိၪဖိၪ လၧအၥံၪၥၧၫ့မူၭချၬ ဒဲဆၧမဲၪၥၧၫ့မဲၪဝီၩ လအီၪဘၪ အၥိၭနီၪလီၫ. 20 လၧဂၪ့ခိၪ အခၪ့ထံၭ လချုၭ အီၪထၪ့ဒံၭဘၪနီၪ ဆၧၥ့ၪယၫဝဲၩဝ့ၫ လါနၫ့တၭ, လၧအဆၧၫ့အထီ အထုၬယီၩ မွဲအအီၪဖျီၪထၪ့ဝ့ၫ လၧနၥံၪ အဂးလီၫ. 21 လၧအဝ့ၫနီၪ အကၠီၩ့, နၥံၪ နဲၩထဲၩ့ ယွၩ လၧအဒုၭဂဲထုၪ့ အဝ့ၫဒၪ လၧဆၧၥံၫ အဖၧၩ့တၭ, မၩလၩမၩဖၩ့ဝ့ၫ ဘဲၫၥိၭ နၥံၪ အဆၧနဲၩ ဒဲဆၧယိလါနီၪ မိအီၪ လၧယွၩအဖၧၩ့လီၫ. 22 မွဲနၥံၪ မၩဆံၫ့ဎံၪ နၥံၪအၥၭ လၧနၥံၪ ခိၭနၪ ဆၧမွဲဆၧတီၩ ထီၩ့လၧဆၧအဲၪ ထၧၫ့ဖုဝဲ လၩ့ထံးလၩ့ဆ့ၭ တၭ, မွဲနၥံၪ အဲၪလိၬ နၥံၪအၥၭ ဆုၬဆုၬ လၧၥၭ လၧၫ့လၧၫ့ဎွ့ၩဎွ့ၩဆံၭ. 23 နၥံၪ အီၪဖျဲၪဒီၭ လမွဲဘၪ လၧဆၧချံၫ အအုၪၥ့ၪကျၪၥ့ၪ နီၪ, အ့ၪမွဲ လၧဆၧအုၪလၥ့ၪ ကျၪလၥ့ၪဘၪ လၧယွၩအလူအထၫ လၧအမၧၫ့ဝ့ၫ ဒဲအီၪဂုးခၧၫ့ဝ့ၫ လၩ့ဆိၩလၩ့ကၠၪ လီၫ. 24 အဂဲးဘဲၫယီၩ ကယဲ ဆၧယၪ ထီးအလူၬနီၪ မၩအၥၭ ဘဲၫနၪ့ၥံၪမံၩ့ၥံၪ အၥိၭ, ဒဲအလၩအဖၩ့ ထီးအလူၬနီၪ ဘဲၫနၪ့ၥံၪမံၩ့ၥံၪ အဖီၫ အၥိၭလီၫ. နၪ့ၥံၪမံၩ့ၥံၪနီၪ လၩ့ယံၭခွံၬဝ့ၫတၭ, အဖီၫနီၪ လၩ့ဎွံၪခွံၬဝ့ၫလီၫ. 25 အ့ၪမွဲ ယွၩအလူအထၫ အီၪဂုးခၧၫ့ဝ့ၫ လၩ့ဆိၩလၩ့ကၠၪလီၫ. ဆၧအလူအထၫနီၪ, မွဲဆၧၥၭထိၬအပရၧၫ့ လၧၦလီၩလၩ့လၬလၩ့ နၥံၪလီၫ.

ၥ ပံတၧၫ 1 Peter 2

1 မၩအၥၭဘဲၫနီၪတၭ, အီၪက့ၪခွံၬ ကယဲ ဆၧအၧၩ့ဆၧၥၫ့, ဒဲကယဲ ဆၧအၪ့ဝံၩအၪ့လီၫ, ဒဲဆၧဘျံၭဆၧဘျၪ ဒဲဆၧၥုၪ့ခ့ၬၥၭခ့ၬ, ဒဲကယဲ ဆၧစံၭအၧၩ့စံၭၥၫ့တၭ, 2 ဘဲၫဖိၪၥၪ အီၪဖျဲၪၥၫ့ အၥိၭနီၪ, ဆိၫ့န့ ဆၧအလူအထၫ အနူထံၫအရၭ ဘဲၫၥိၭ နၥံၪ မိဒိၪထၪ့ လၧအဝ့ၫနီၪဆံၭ. 3 နၥံၪ ထဲး ယိခွါ တၡါယူၭ လၧကဆါမွဲ ဆၧအခိးအတၩယူၭ အကၠီၩ့နီၪလီၫ. 4 နၥံၪ ဂဲၫ လၧအအီၪ ဘဲၫလိးမၧၫ့ အၥိၭနီၪတၭ, အဝ့ၫဒၪနီၪ ဘၪ ဆၧအီၪက့ၪခွံၬဝ့ၫ လၧၦၡၩ လါနၫ့ဘိၩ မွဲဆၧလူဒိၪဎွ့ၩဒိၪ, အီၪ လၧဆၧလၩဖၩ့ ဒဲဘၪ ဆၧရွံန့ဝ့ၫ လၧယွၩလီၫ. 5 နၥံၪဝ့ၫယီၩ ဘဲၫလိးမၧၫ့လဖၪ အၥိၭနီၪ ဘၪ ဆၧၥုၪ့လၩ့တၭ, ကဲၪထၪ့ ဂံၪ့ ဘၪဆဲၫ့ လၧၥၭနီၪ, ၦလုဆၧဆံၫ့ဎံၪ အဆၨၩ, ဘဲၫၥိၭ နၥံၪ မိအီၪက့ၪထၪ့ ဆၧလု ဘၪဆဲၫ့ လၧၥၭ နီၪ, လၧအဘၪ ယွၩအၥၭ လၧယ့ၫၡူၬဎရံၬ အကၠီၩ့လီၫ. 6 မၩအၥၭဘဲၫနီၪတၭ, ဆၧအီၪဝ့ၫ လၧလံၬဖၧၩ့, ယိခွါ, ယ အီၪက့ၪလၩ့ နိၪ့ အလိးခိၪ လဖျိၪ့ လၧအမွဲ ဆၧရွံန့ဝ့ၫ, အီၪလၧဆၧလၩဖၩ့, ဒဲအမွဲ ဆၧအလူဒိၪဎွ့ၩဒိၪနီၪ လၧဇံအိၫ့ အဖၧၩ့ တၭ, မွဲ ဘဲၫၥိၭ ၦလၧအနဲၩဝ့ၫလဖၪ အမ့ၬ ထီးမဲ လဂ့ၩ လီၫ. 7 မၩအၥၭဘဲၫနီၪတၭ, မွဲဆၧလူဒိၪဎွ့ၩဒိၪ လၧၦလၧအနဲၩဆၧ နၥံၪဝ့ၫ အဂး, အ့ၪမွဲ လၧၦလနဲၩဘၪ ဆၧလဖၪ အဂးနီၪ လိး လၧၦမၩထၪ့ဂံၪ့ ခွံၬၡိၭဝ့ၫ လဖျိၪ့နီၪ ထၪ့ဘၭ ထဲၩ့ဝ့ၫ လၧဆၧအနိၪ့ အခိၪစီၪ့, 8 ဒဲလိး ဘၪထၧၩ့ ဒဲလဲၫ့ ဒုၭလၩ့ထံၩဖါဆၧလီၫ. ၦလၧအလခိၭနၪဘၪဆၧတၭ ဘၪထၧၩ့ဘၪထံၭဝ့ၫ လၧဆၧအလူ လီၫ. ဆၧအီၪက့ၪ အဝ့ၫၥံၪ လၧဆၧနီၪ အကၠီၩ့ လီၫ. 9 အ့ၪမွဲ နၥံၪဝ့ၫဒၪယီၩ နၥံၪမွဲ ဆၧအဆၨၩအဆၬၥံၪ လၧဆၧရွံန့ဝ့ၫ, ၦလုဆၧအဆၨၩ ဘၪဆဲၫ့ လၧစဎွၩ, ၦဆံၫ့ဎံၪလဆၨၩ, ၦလၧအဎွ့ၩန့ဝ့ၫ အဂး လဆၨၩ, ဘဲၫၥိၭ နၥံၪ မိနဲၪဖျီၪထၪ့ ၦလၧအကိၭထၪ့ထဲၩ့ နၥံၪ လၧဆၧခံၭကျၩနီၪ ထီၩ့ဝ့ၫ လၧဆၧမၩလၩ့လၭ အကျၩ လဂၩ အဆၧဂ့ၩဘွၩလၩဖၩ့နီၪလီၫ. 10 လၧအၥၫ့ လၧမီခိၬနီၪ လမွဲဘၪ အဆၨၩ, အ့ၪမွဲ ဘိၩ့နဲၪ့ယီၩ မွဲယွၩအၡၩ လဆၨၩလီၫ. လၧအၥၫ့ လၧမီခိၬနီၪ, လန့ဒံၭဘၪ ဆၧယၫ့ၥၭ အ့ၪမွဲ ဘိၩ့နဲၪ့ယီၩ န့ဘၪယူၭ ဆၧယၫ့ၥၭလီၫ. 11 ၦၥၭဘီၩ့ၥံၪဧ့, ဘဲၫၥိၭ နၥံၪ မိအီၪဆီၩ့ဆုၩ လၧဆၧၥၭကွံၩ ဆၧဘၪဆဲၫ့ လၧဆၧဖံၭဆၧယၪ လၧအဒုၭဆၧယၩဆၧ ထၫ့ဒုၪဒၩ ၦၥုၪ့ၦၥၭနီၪ, ယအၪ့ကံၩ့အၪ့ယၫ နၥံၪ ဘဲၫၦမွံၩ ဒဲၦအီၪယါဝ့ၫ အၥိၭနီၪလီၫ. 12 မွဲနၥံၪ အီၪလၧနၥံၪ မၩ ဆၧဖံၭဆၧမၩ လၧအဂ့ၩ လၧၦအဆၨၩလဖၪ အကျၩနီၪဆံၭ. ဘဲၫၥိၭ ၦလၧအကျၩ လၧအစံၭအၧၩ့စံၭၥၫ့ နၥံၪ, ဘဲၫၦမၩ ဆၧအၧၩ့ဆၧၥၫ့ အၥိၭနီၪ, ထီးအယိ နၥံၪ အဆၧမၩဂ့ၩ တၭ, မိစံၭထၪ့အၪ့အူၭ ယွၩ လၧအဆၧအီၪၡီၩ့ အမုနံၩနီၪလီၫ. 13 ကယဲ ၦၡၩ အဆၧစ့ၩရၫ့နီၪ အီၪက့ၪ နၥံၪအၥၭ လၧအဖၫ့လၬ လၧကဆါ အကၠီၩ့ဆံၭ. လၧစဎွၩ, ဘဲၫ ၦၡၩအဒိၪထုၬ မွဲဂ့ၩ. 14 လၧၦဒိၪ ဘဲၫၦဒိၭ ဆၧအၪ့မၧၫ့ဝ့ၫ ဘဲၫအမိစ့ၩရၫ့စၪ ၦမၩဆၧအၧၩ့ အဂး, ဒဲလၧဆၧစံၭထၪ့အၪ့အူၭ ၦမၩဆၧဂ့ၩ အဂး မွဲဂ့ၩနီၪ, 15 အဂဲးဘဲၫယီၩ ယွၩအၥၭ အီၪဝ့ၫ ဘဲၫယီၩ, လၧနၥံၪ မိမၩလၩ့မါပံၭ ၦအဂီၩ့ဖိၪ အဆၧလၥ့ၪယၫဘၪ လၧဆၧမၩဂ့ၩ အကၠီၩ့ နီၪလီၫ. 16 ဘဲၫၦပျီၩဖျ့ၭဖိၪ အၥိၭနီၪတၭ, ဆၧပျီၩဖျ့ၭနီၪ, ထီးမၩဝ့ၫ ဘဲၫဆၧချုၬဘံၭ ဆၧအၧၩ့ အၥိၭနီၪ လဂ့ၩ, အ့ၪမွဲ ဘဲၫယွၩအဎီးအၡၩၥံၪ အၥိၭနီၪဆံၭ. 17 ယူၭယၪ့ ၦၡၩ ကိၭဂၩဒ့ၭ, အဲၪ ထၧၫ့ဖုဝဲ လဒီၪ့, ၥၭမဲၪ ယွၩ ဒဲယူၭယၪ့ စဎွၩ ဆံၭ. 18 ဆၧအဎီးအၡၩၥံၪဧ့, အီၪက့ၪ နၥံၪအၥၭ လၧနၥံၪအကဆါ အဖၫ့လၬ, လၧကယဲ ဆၧၥၭမဲၪၥၭဖျဲၩ့ ထီးအလူၬဆံၭ. မွဲန့ၫ ၦအဂ့ၩ ဒဲၦၡူၪၡူၪမုၬမုၬ လကၭလၧၩ့, အ့ၪမွဲ လၧအကၪဆ့လီၫ. 19 အဂဲးဘဲၫယီၩ ပ အ့ၪထိး ဆၧၥုၪ့အုၭ ဆၧၥၭအုၭ, ဒဲၦမၩဝ့ၫ လတီၩလလီၩ့ဘၪနီၪ လၧကၪ့ၡၧၫ့ ဘၪဆဲၫ့ လၧယွၩ အကၠီၩ့တၭ, အခိးအတၩ အီၪဝ့ၫလီၫ. 20 အဂဲးဘဲၫယီၩ နၥံၪ အ့ၪထိး ဆၧအၪ့ၥီၪ့ နၥံၪ လၧဆၧဒဲၩဘၭ အကၠီၩ့ လၧၥုၪ့ဆၧၩ့ၥၭဆၧၩ့တၭ, မွဲဆၧစံၭထၪ့အၪ့အူၭ အလးအီၪဝ့ၫ ဘဲၫၥ့ၪလဲၪ. အ့ၪမွဲ ထီးနၥံၪ အ့ၪမၩ ဆၧဂ့ၩ, ဒဲဘၪထိးဆၧ လၧအကၠီၩ့တၭ, နၥံၪ အွံၪၥၭဆၧၩ့ဆၧတၭ, ဆၧနီၪမွဲ အအီၪဝ့ၫ လၧအခိးအတၩ လၧယွၩ အမ့ၬယၫလီၫ. 21 အဂဲးဘဲၫယီၩ နၥံၪ ဘၪ ဆၧကိၭနၥံၪ လၧဆၧနီၪ အဂး လီၫ. အဂဲးဘဲၫယီၩ ဎရံၬ ထိးဆၧ လၧနၥံၪ အကၠီၩ့တၭ, အီၪက့ၪလၩ့ထး အဒီၩ့အထ့ၬ လၧနၥံၪ အဂး, ဘဲၫၥိၭ နၥံၪ မိဖိၬ အခၪ့ယဲးအလးနီၪလီၫ. 22 အဝ့ၫဒၪနီၪ လမၩဒဲၩဘၭဆၧ တၭ ဆၧဒၪန့ဘၪ ဆၧအၪ့လံၬအၪ့လီၫ လၧအနိၭဖၧၩ့ ဆ့ အ့ၬ. 23 မွဲအဘၪ ဆၧဒုၪဒွ့ၪတၭ, ဒုၪဒွ့ၪဆၧၫ့ဆၧအ့ၬ. ထီးအထိးဆၧနီၪ, ချဲၩ့ ၥၭမဲၪဆၧအ့ၬ. မွဲအဖ့ၪလၫ့ဒၪအၥၭ လၧၦစ့ၩရၫ့တီၩ စ့ၩရၫ့လီၩ့ အစူၪဖၧၩ့ လီၫ. 24 မွဲအထိး ပဆၧဒဲၩဘၭ လၧၥံၪ့ဖျိၪ့လီၩ့ လၧအနၫ့ဆါဒၪဝ့ၫ အဖၧၩ့, ဘဲၫၥိၭ ပမိၥံၫဒၪခွံၬ ပဆၧဒဲၩဘၭ ဂီၩ့တၭ, ပမိမၧၫ့ထၪ့ လၧဆၧတီၩဆၧလီၩ့ အဖၧၩ့နီၪ, မွဲ နၥံၪ ဘျၪထဲၩ့ လၧအဝ့ၫဒၪ အနိၪထး အဖၧၩ့လး အကၠီၩ့ လီၫ. 25 အဂဲးဘဲၫယီၩ နၥံၪ အီၪဝ့ၫ ဘဲၫ ၥိၪ လၧအဂၭဖျိၭ ဖၧၩ့ၥၭ အၥိၭ လါနၫ့ဘိၩ, ဘိၩ့နဲၪ့ယီၩ နၥံၪ ထီၩ့ထဲၩ့ယူၭ လၧၦယူၬၥိၪ, ဒဲနၥံၪ အၥၭၡီၩ့ အၡၩယိဆၧ လဂၩ အအီၪ လီၫ.

1 ဘဲၫနီၪအၥိၭ ၦမၫၥံၪဧ့, အီၪက့ၪ နၥံၪအၥၭ လၧနၥံၪအဝၩဒၪ နၥံၪဝ့ၫ အဖၫ့လၬ, ဘဲၫၥိၭ ၦလဂၩဂၩ အ့ၪလနဲၩဘၪ ဆၧအလူအထၫတၭ, ဆၧအလူအထၫ လအီၪဘၪနီၪ, 2 မွဲအယိ နၥံၪ အဆၧဖံၭဆၧမၩ အဆံၫ့အဎံၪ ဘၪဆဲၫ့ လၧဆၧၥၭမဲၪၥၭဖျဲၩ့တၭ, မိဘၪ ဆၧမၩန့ဝ့ၫ လၧအမၩဆၧဖံၭဆၧ အကၠီၩ့လီၫ. 3 ၦမုၪလဖၪ အကယၧၩ့ကယီၫနီၪ မွဲအထီးအီၪ လၧခီၫ့ လၧအမွဲ အၥံၪ အခိၪၥူၫ, ဒဲအဎၧၩ့ထီၫ့ အဎၧၩ့လွ့ၫ, ဒဲၥိၭ ဆၧအကီၩ့အၥိၭနီၪ လဂ့ၩ. 4 မွဲအအီၪ လၧၦၡၩ အီၪၥူၪ လၧၥၭခံဖၧၩ့, ဆၧလၧအလအုၪ လကျၪဘၪ, ၥၭဆၧၩ့ ဒဲအီၪလၩ့မါပံၭ, လၧအမွဲ ဆၧလူဒိၪဎွ့ၩဒိၪ လၧယွၩ အမ့ၬယၫနီၪဆံၭ. 5 အဂဲးဘဲၫယီၩ ၦမုၪဆံၫ့ဎံၪၥံၪ လၧဖျိၩ့ လၧအၥၫ့ လၧအယိလါဆၧ လၧယွၩနီၪ, အီၪက့ၪအၥၭ လၧအဝၩဒၪဝ့ၫ အဖၫ့လၬတၭ, ကယၧၩ့ကယီၫအၥၭ ဘဲၫနီၪအၥိၭ, 6 ဘဲၫနးစၫရၫ ခိၭနၪ စအၫဘြဟၫ့ အလူတၭ, ကိၭဝ့ၫ လၧကဆါ အၥိၭ တၭ, ထီးနၥံၪ မၩ ဆၧဂ့ၩတၭ, လၥၭမဲၪဘၪ ဆၧၥၭမဲၪအလး နးမံၩ့ဘၪနီၪ, နၥံၪမွဲ အဖိၪမုၪလီၫ. 7 ဘဲၫနီၪအၥိၭ ၦဝၩၥံၪဧ့, ဘဲၫၥိၭ နၥံၪ အဆၧဘၩဆိၪဖၪ ထီးဘၪ ဆၧမၩထံၬထၬ လဂ့ၩနီၪ, အီၪလၧအဝ့ၫၥံၪ အၥိၭ ဘဲၫဆၧၥ့ၪယၫ အၥိၭတၭ, ယူၭယၪ့ နၥံၪ အမၫၥံၪ, ဘဲၫဆၧအဆါ အၥိၭတၭ, ဘဲၫၦန့ဎုၬဆၧ ဖ့ၪၥၫ လၧဆၧမၧၫ့ အခိးအတၩ အၥိၭနီၪဆံၭ. 8 လၧခဲၫ့ထုၬယီၩ, မွဲၦကိၭဂၩဒ့ၭ ကဲၪထၪ့ ၦအၥၭ လဖျိၪ့ဎး, ၦထိးဎုၬဆၧ, ၦအဲၪ ထၧၫ့ဖုဝဲ, ၦယၫ့ၥၭဆၧ, ၦဆၪ့လၩ့အၥၭနီၪဆံၭ. 9 လၧဆၧအၧၩ့ အဂးနီၪ မွဲအဖ့ၪထဲၩ့ ဆၧအၧၩ့အ့ၬ. လၧဆၧဒုၪဒွ့ၪ အဂးနီၪ မွဲအလဖ့ၪထဲၩ့ဘၪ ဆၧဒုၪဒွ့ၪ နီၪ, အ့ၪမွဲ ဆၧဆိၪဂ့ၩ လခီၫ တၭ, နၥံၪ ၥ့ၪယၫ လၧနၥံၪ ဘၪ ဆၧကိၭနၥံၪ လၧဆၧနီၪ အဂး, ဘဲၫၥိၭ နၥံၪ မိန့ဘၪ ဆၧဖ့ၪၥၫ လၧဆၧဆိၪဂ့ၩ လီၫ. 10 အဂဲးဘဲၫယီၩ ၦလၧအအဲၪ အၥၭမၧၫ့ နီၪ, ဒဲမိဒၪဘၪအၥၭ အနံၩအၥၫ့ လၧအဂ့ၩလဖၪနီၪ, မွဲ အထုၭခွံၬ အဖျ့ၩ လၧဆၧအၧၩ့ ဒဲအနိၭဖျံၩလဖၪ ဘဲၫၥိၭ အထီးချဲၩ့အၪ့လီၫ ဆၧနီၪ လဂ့ၩ. 11 မွဲ အဂၭဎ့ၭခွံၬ ဆၧအၧၩ့ တၭ မၩ ဆၧအဂ့ၩ ဆံၭ, မွဲအအၪ့ဎၬ ဆၧဘၪလိၬအိၭလိၬ တၭ, လီၩ့ချုၭန့ဝ့ၫ ဆံၭ. 12 အဂဲးဘဲၫယီၩ ယွၩအမ့ၬၥၪ အီၪလၧၦတီၩၦလီၩ့ အလီၩ့ တၭ, အနါ အီၪလၧၦအၪ့ကံၩ့အၪ့ယၫဆၧ အဂး လီၫ. အ့ၪမွဲ ယွၩအမ့ၬ ထၫ့ဒုၪဒၩ ၦလၧအမၩ ဆၧအၧၩ့လဖၪနီၪလီၫ. 13 နၥံၪ အ့ၪကဲၪထၪ့ ၦဂဲၩလိၬ လၧဆၧဂ့ၩ အဂးတၭ, မွဲပလၫ မိမၩအၧၩ့ နၥံၪလဂၩလဲၪ, 14 အ့ၪမွဲ နၥံၪ အ့ၪဘၪဆၧ လၧဆၧတီၩဆၧလီၩ့ အကၠီၩ့တၭ, နၥံၪ ဘၪ ဆၧဆိၪဂ့ၩဝ့ၫ လီၫ. တၭ ၥၭမဲၪ အဝ့ၫၥံၪ အဆၧၥၭမဲၪ လဂ့ၩ, ဒဲၥုၪ့ခိၥၭဝီၩ လဂ့ၩ. 15 အ့ၪမွဲ အီၪက့ၪဆံၫ့ဎံၪ ဎရံၬ ဘဲၫ ကဆါ အၥိၭ လၧနၥံၪ အၥၭခံဖၧၩ့ ဆံၭ. တၭ ကယဲ ၦလၧအအၪ့စၪ့ နၥံၪ လၧဆၧယိလါ အီၪလၧနၥံၪ အဖၧၩ့ အဂဲးအကၠီၪ့ လဂၩလါလါနီၪ, အီၪတဲၩ့ဝဲၩ နၥံၪအၥၭ လၧဆၧချဲၩ့ဆၧၫ့ အီၪလၧဆၧၥုၪ့ဆၧၩ့ၥၭဆၧၩ့, ဒဲဆၧၥၭမဲၪၥၭဖျဲၩ့ လထံးဎးဘီၩ့ဎးဆံၭ. 16 အီၪလၧနၥံၪ အကၪ့ၡၧၫ့ အဂ့ၩ, ဘဲၫၥိၭ ဆၧလၧအဝ့ၫၥံၪ စံၭအၧၩ့စံၭၥၫ့ နၥံၪ ဘဲၫၦမၩအၧၩ့မၩၥၫ့ဆၧ အၥိၭ, ၦလၧအချဲၩ့ကြၩ့ထမး နၥံၪ မၩဆၧဖံၭဆၧ အဂ့ၩ လၧဎရံၬ အဖၧၩ့နီၪ, အမ့ၬ မိမဲဝ့ၫလီၫ. 17 အဂဲးဘဲၫယီၩ အ့ၪဘၪ ယွၩအၥၭတၭ ပဘၪထိးဆၧ လၧမၩ ဆၧဂ့ၩ အကၠီၩ့နီၪ ဂ့ၩနဲၪ့ ပဘၪထိးဆၧ လၧမၩ ဆၧအၧၩ့ အကၠီၩ့နီၪ ဒံၭလီၫ. 18 အဂဲးဘဲၫယီၩ ဎရံၬ ထိး ဆၧလဖၧၫ့ဆ့ လၧဆၧဒဲၩဘၭ အကၠီၩ့ ၦတီၩၦလီၩ့ လၧၦလတီၩလလီၩ့ဘၪ အဂး, ဘဲၫၥိၭ အမိၥိၫ့ထဲၩ့ပၧၩ လၧယွၩ အအီၪနီၪလီၫ. ထိးၥံၫအၥၭ လၧဆၧဖံၭဆၧယၪ အဖၧၩ့ တၭ, အ့ၪမွဲ လၧၥၭမု အဖၧၩ့နီၪ မၧၫ့ထၪ့ထဲၩ့ဝ့ၫလီၫ. 19 လၧအနီၪ အဖၧၩ့ဆ့ မွဲအလ့ၩလီၩဘၪယူၭ အၥၭလဖၪ အီၪလၧထီၫ့ဖၧၩ့ လီၫ. 20 အဝ့ၫၥံၪ လၧဖျိၩ့ လၧအၥၫ့ နဲၩဆၧ အ့ၬ. ထီးယွၩ အွံၪၥၭဆၧၩ့ ယံၬယံၬနီၪ အီၪခိၭလါဆၧ လၧစနိအၫ အဆိၩ လၧဆၧတဲၩ့ တလၫဖၭဒိၪ အဘိၩ့ဘၭနီၪလီၫ. လၧအဖၧၩ့နီၪ ၦၡၩခိၬဂၩ, ဘဲၫပစံၭဆၧ အၥိၭ, န့ၫဎိၭဂၩ ထီၩ့လၧဆၧဖီၩ့ဖျ့ၭဝ့ၫ လၧထံၫ အကၠီၩ့လီၫ. 21 ဘိၩ့နဲၪ့ယီၩ ဆၧဘၭတံၫဇၫ့ ထိးထဲၩ့တၩ့ထဲၩ့ လၧဆၧနီၪ အဒီၩ့အထ့ၬ အမိၡါ, (အီၪက့ၪခွံၬ ဆၧဖံၭဆၧယၪ အဆၧစံၪစၪ လမွဲဘၪ, အ့ၪမွဲ ကၪ့ၡၧၫ့ လၧအဂ့ၩ မံၫ့ၥုၪ့မံၫ့ၥၭ ဘၪဆဲၫ့ လၧယွၩ) လၧယ့ၫၡူၬဎရံၬ အဆၧဂဲထုၪ့ထဲၩ့ အဂဲးအကၠီၪ့လီၫ. 22 အဝ့ၫဒၪနီၪ လ့ၩထၪ့ယူၭ လၧမူၭခိၪ အဖၧၩ့ယူၭတၭ, အီၪဝ့ၫ လၧယွၩ အစူၪထွ့ၪလခီၫတၭ, ဆၧအီၪက့ၪ အၥီၫ့လဖၪ, ဒဲဆၧအစီၩ့အမၩ့, ဒဲဆၧအကယးကဖးလဖၪ လၧအဖၫ့လၬလီၫ.

1 မၩအၥၭဘဲၫနီၪတၭ, မွဲဎရံၬ ထိးဆၧ လၧဆၧဖံၭဆၧယၪ အဖၧၩ့ လၧပဂးတၭ, ဘဲၫနီၪအၥိၭ တဲၩ့ဝဲၩ နၥံၪအၥၭကိၪ့ၥ့ၪ လမံၩ့ဎး ဆံၭ. အဂဲးဘဲၫယီၩ ၦလၧအထိးဆၧ လၧဆၧဖံၭဆၧယၪ အဖၧၩ့နီၪ, ဖီၩ့ဖျ့ၭ ဆၧဒဲၩဘၭ, 2 ဘဲၫၥိၭ ဆၧအဆၧၫ့အထီ လၧအအီၪလၩ့ထးနီၪ, မွဲနၥံၪ ထီးမၧၫ့လၧၩ့ လၧဆၧဖံၭဆၧယၪ အဖၧၩ့ လၧၦၥၭကွံၩဆၧ အဂး လဂ့ၩ, အ့ၪမွဲ လၧဆၧဘၪ ယွၩအၥၭ အဂးလီၫ. 3 အဂဲးဘဲၫယီၩ, လၧပမၩဘၪ ၦဆၨၩလဖၪအၥၭ လၧပစဲၪ့ လၧဆၧလၨၪဖၬ, ဆၧၥၭကွံၩ, ဆၧအီၩလၨၪ စဘံၭထံၫ, ဆၧအၪ့လၨၪအီၩလၨၪ, ဆၧမၩစံၪစၪ ဒဲဆၧဘၩကြၩ့ထမး ဆၧဂၩ့ အဘိၩ့ဘၭနီၪ, ပၥၭမၧၫ့ အဆၧၫ့အထီ လၧအဖီၩ့ခွံၬနီၪ အၪယူၭ လၧပဂးယူၭလီၫ. 4 မွဲနၥံၪ လစဲၪ့ဎုၬဘၪ လၧအဝ့ၫၥံၪ လၧဆၧမၩ ဖိၬၥၭလဲးၥၭဘျၪ အဆၧလၨၪဖၬ အခဲၫ့, ဘဲၫအနၫ့ဆါဒၪဝ့ၫ အၥိၭတၭ, အဝ့ၫၥံၪ ထီၫမံၫထီၫမၪဝ့ၫ, ဒဲဒုၪဒွ့ၪဆၧ လီၫ. 5 အဝ့ၫၥံၪနီၪ မိဘၪ ဆၧဖ့ၪလၫ့ ဆရၫ့ လၧၦလဂၩ အီၪတဲၩ့ဝဲၩအၥၭ ဘဲၫၥိၭ အမိစ့ၩရၫ့ ၦမၧၫ့ ဒဲၦၥံၫနီၪ အမ့ၬယၫလီၫ. 6 လၧဆၧနီၪလမံၩ့ အကၠီၩ့တၭ, ဆၧၥၭထိၬအပရၧၫ့နီၪ ဘၪ ဆၧလီၩလၩ့လၬလၩ့ လၧၦၥံၫလဖၪ, ဘဲၫၥိၭ အမိဘၪ ဆၧစ့ၩရၫ့ဝ့ၫ ဘဲၫၦၡၩ လၧဆၧဖံၭဆၧယၪ အဖၧၩ့ အၥိၭ တၭ, မၧၫ့ဝ့ၫ ဘဲၫယွၩ လၧၥၭအဖၧၩ့ အၥိၭနီၪလီၫ. 7 ကယဲ ဆၧလမံၩ့လါလါနီၪ အထုၬ လၩ့ဘူၭဝ့ၫဒၪ လီၫ. မၩအၥၭဘဲၫနီၪတၭ, ထီးလၩ့နၥံၪအၥၭ, ဒဲအီၪခိၭ ဘၩဆိၪဖၪဆၧ ဆံၭ. 8 လၧကယဲ ဆၧထီးအလူၬ အဖၫ့ခိၪနီၪ, မွဲဆၧအဲၪဆီၪ့ကွံၩဆီၪ့ အီၪလၧနၥံၪအကျၩ ဆံၭ. အဂဲးဘဲၫယီၩ ဆၧအဲၪဆၧကွံၩနီၪ ချုၬဘံၭခွံၬ ဆၧဒဲၩဘၭ အၪမၬ လီၫ. 9 ဆၧၥူၭဝံၪၥူၭလၩ လအီၪဘၪနီၪ, ထိးဆၧၫ့လိၬ နၥံၪအၥၭ ဆုၬဆုၬ ဆံၭ. 10 ဘဲၫ ၦဂ့ၩ လၧအယိ ယွၩအဆၧခိးဆၧတၩ ကိၭအမံၩ့ဒ့ၭ အၥိၭနီၪ ယိထဲၩ့လိၬ နၥံၪအၥၭ ဆုၬဆုၬ ဘဲၫနၥံၪ ဘၪ ယွၩအခိးအတၩ လဂၩဘၪလဂၩ အၥိၭနီၪ ဆံၭ. 11 ၦလဂၩဂၩ အ့ၪချဲၩ့ဆၧတၭ, မွဲအချဲၩ့ ဘဲၫယွၩအလူ အၥိၭနီၪဆံၭ, ၦလဂၩဂၩ အ့ၪယိထဲၩ့ခွါထဲၩ့ဆၧတၭ, မွဲအမၩ ဘဲၫယွၩ ဖ့ၪလၫ့ အဂဲးအဘၭ အၥိၭ, ဘဲၫၥိၭ ယွၩ မိဘၪ ဆၧလၩဖၩ့ လၧကယဲ ဆၧနီၪ လမံၩ့လါလါ အဖၧၩ့ လၧယ့ၫၡူၬဎရံၬ အကၠီၩ့နီၪဆံၭ. ဆၧလၩဖၩ့ ဒဲဆၧအစီၩ့အမၩ့နီၪ မွဲအအီၪ လၧအဝ့ၫဒၪ အလီၩ့ အဆိၩဆိၩ အကၠၪကၠၪဆံၭ. အၩမံၩ့. 12 ၦၥၭဘီၩ့ၥံၪဧ့, ထီးထီၫမံၫထီၫမၪ လၧဆၧမၩခွါ ဘၪဆဲၫ့ လၧမ့ၪ လၧအမိဘၪ နၥံၪ အကၠီၩ့, ဘဲၫဆၧလၩ့မဲၩဒၪဆၧ လၩ့ဘၪ နၥံၪ အၥိၭနီၪ လဂ့ၩ. 13 မွဲနၥံၪန့ဎုၬ ဎရံၬ အဆၧၡၪ့နီၪတၭ, ၥၭထိၬဆံၭ. ဘဲၫၥိၭ ထီးအဝ့ၫဒၪ အလၩအဖၩ့ အ့ၪဖျီၪထၪ့တၭ, နၥံၪ မိၥုၪ့ထိၬၥၭထိၬ ဒဲၥုၪ့ဎွံၫၥၭယီၫ ဖၭဒိၪဆ့လီၫ. 14 နၥံၪ အ့ၪဘၪ ဆၧဒုၪဒွ့ၪ လၧဎရံၬအမံၩ့ အကၠီၩ့နီၪ, နၥံၪ ဘၪ ဆၧဆိၪဂ့ၩ လီၫ. အဂဲးဘဲၫယီၩ ဆၧလၩဖၩ့ အၥၭမု ဒဲယွၩ အီၪဝ့ၫ လၧနၥံၪ အလီၩ့လီၫ. (လၧအဝ့ၫၥံၪ အကၠီၩ့နီၪ အဝ့ၫဒၪ ဘၪ ဆၧဒုၪဒွ့ၪဝ့ၫလီၫ. အ့ၪမွဲ လၧနၥံၪဝ့ၫ အကၠီၩ့, ဘၪ ဆၧစံၭထၪ့အၪ့အူၭဝ့ၫလီၫ.) 15 အဂဲးဘဲၫယီၩ ဘဲၫၦမၩၥံၫၦၡၩ အၥိၭ မွဲဂ့ၩ, ဘဲၫၦအၪ့ဂူၪဆၧ အၥိၭ မွဲဂ့ၩ, ဘဲၫၦမၩဆၧအၧၩ့ အၥိၭ မွဲဂ့ၩ, ဘဲၫ ၦအၪ့ဂူၬ မၩထံၬထၬ ဂူၫဂၩအဆၧ မွဲဂ့ၩ, မွဲၦထီးဘၪဆၧ လၧနၥံၪအကျၩ နးဂၩလဂ့ၩ. 16 မွဲလါနၫ့ဘိၩ ၦဘၪဆၧ ဘဲၫဎရံၬဖိၪ အၥိၭနီၪ, မွဲအမ့ၬ ထီးမဲ လဂ့ၩတၭ, မွဲအစံၭထၪ့အၪ့အူၭ ယွၩ လၧဆၧနီၪလမံၩ့ အကၠီၩ့ ဆံၭ. 17 အဂဲးဘဲၫယီၩ အဆၧၫ့အထီ လၧဆၧစ့ၩရၫ့ မိဘၪဆိၫ ယွၩအဂံၪ့ဖိၪနီၪ ဘၪယူၭဝ့ၫယူၭ. တၭ အ့ၪဘၪဆိၫ ပၧၩယီၩ, ၦလၧအလနဲၩဘၪ ယွၩအဆၧၥၭထိၬအပရၧၫ့လဖၪ အထုၬနီၪ, မွဲအမိမၩအၥၭ ဘဲၫၥ့ၪလဲၪ. 18 ၦတီၩၦလီၩ့ ထီၩ့လၧဆၧထိးထဲၩ့တၩ့ထဲၩ့ဝ့ၫနီၪ အ့ၪကၪ တၭ, ၦလယူၭလယၪ့ဘၪယွၩ ဒဲၦဆၧဒဲၩဘၭဖိၪလဖၪနီၪ မွဲအမိဖျီၪထၪ့ဝ့ၫ ခီၫခီၫလဲၪ. 19 မၩအၥၭဘဲၫနီၪတၭ, ၦလၧအထိးဆၧ ဘဲၫအဘၪ ယွၩအၥၭ အၥိၭ, မွဲအဒိၭနဲၩ့အၥၭ လၧအဝ့ၫဒၪ လၧအမၩ ဆၧဂ့ၩ အဖၧၩ့နီၪ, ဘဲၫၦတဲၩ့ဆၧ အလူတီၩ လဂၩ အၥိၭနီၪဆံၭ.

1 ၦၥၭၡါ အီၪလၧနၥံၪအကျၩလဖၪနီၪ ယအၪ့ကံၩ့အၪ့ယၫ ယဝ့ၫလီၫ. ယဝ့ၫဒၪယီၩ, ယမွဲဆ့ ၦၥၭၡါ, ဒဲၦထိးအၥၭ လၧဎရံၬ အဆၧၡၪ့ဆၧနၭ အဂဲးအကၠီၪ့, ဒဲၦန့ဎုၬဆၧလၩဆၧဖၩ့ လၧအမိအီၪဖျီၪထၪ့ဝ့ၫလီၫ. 2 ဘုၪအၪ့ဘုၪအီၩ ယွၩအၥိၪလဒီၪ့ အီၪလၧနၥံၪအကျၩ တၭ, ယိ အဝ့ၫၥံၪဆံၭ; လၧၦအၪ့မၧၫ့ဆီၪ့ နၥံၪ အကၠီၩ့ လမွဲဘၪ, အ့ၪမွဲ လၧနၥံၪအၥၭ အီၪထၪ့ဒၪဆၧ အကၠီၩ့, လၧဆၧအၪထၪ့ လၧအလၩအဖၩ့ လအီၪဘၪ အဂး လမွဲဘၪ, အ့ၪမွဲ လၧနၥံၪအၥၭနီၪ လိၪထၪ့ဒၪဆၧ အကၠီၩ့ လီၫ. 3 မွဲဘဲၫၦလကဲၪဘၪ ၦဒိၪၦၡါ လၧဆၧအီၪကီၪ့ အဖၫ့ခိၪနီၪ, အ့ၪမွဲ ၦကဲၪထၪ့ ၥိၪလဒီၪ့ အဒီၩ့အထ့ၬလီၫ. 4 ထီးၦယူၬၥိၪအခိၪ အ့ၪဖျီၪထၪ့ဝ့ၫနီၪ, နၥံၪ မိန့ဘၪ ဆၧအလၩအဖၩ့ အ၁ရဖူၩ လၧအလၩ့ယံၭ လၥ့ၪဘၪ လီၫ. 5 ဘဲၫနီၪအၥိၭ, ၦလၧအၥၭဘၪ့ၥံၪဧ့, အီၪက့ၪ နၥံၪအၥၭ လၧၦၥၭၡါ အဖၫ့လၬဆံၭ. နၥံၪဝ့ၫ ကိၭဂၩဒ့ၭ အီၪက့ၪလိၬ နၥံၪအၥၭ လၧၦဂူၫဂၩၥံၪ အဖၫ့လၬ ဆုၬဆုၬ တၭ, ကီၩ့ထၪ့ၥိၭထၪ့ ဆၧဆၪ့လၩ့အၥၭဆံၭ. အဂဲးဘဲၫယီၩ, ယွၩ ပဒၩ့ထၬ ၦအီၪက့ၪထၪ့ထီၫ အၥၭ နီၪ, အ့ၪမွဲ ဖ့ၪလၫ့ ဆၧအခိးအတၩ လၧၦဆၪ့လၩ့ အၥၭ နီၪလီၫ. 6 မၩအၥၭဘဲၫနီၪတၭ, ဆၪ့လၩ့ နၥံၪအၥၭ လၧယွၩအစူၪဆီၪ့ အဖၫ့လၬ ဆံၭ. ဘဲၫၥိၭ ထီးအမုအလၩ ဘၪတၭ; ဆၧမိအီၪက့ၪထၪ့ထီၫ နၥံၪလီၫ. 7 ကယဲ နၥံၪ အဆၧအၪ့ယိၪနီၪ, အီၪက့ၪထၪ့ လၧအဝ့ၫဒၪ အလီၩ့ ထီးအလူၬ ဆံၭ, အဂဲးဘဲၫယီၩ မွဲအယိထဲၩ့ခွါထဲၩ့ နၥံၪလီၫ. 8 ထီးလၩ့ နၥံၪအၥၭဆံၭ. အီၪခိၭဆၧဆံၭ. အဂဲးဘဲၫယီၩ ဘဲၫဆၬလၥၧၫ့ ယုၩ့ဆၧ အၥိၭနီၪ နၥံၪ အဒုၪအဒၩ မုၪခီၩလဲး စဲၪ့ဝံၩ့ဝၩ့, အၪ့ဎၬ ၦၡၩ လၧအမိအၪ့ယုလၩ့ဝ့ၫလီၫ. 9 အီၪဂုးအီၪခၧၫ့ လၧဆၧနဲၩ အဖၧၩ့တၭ, ပဒၩ့ အဝ့ၫ ဆံၭ. မွဲနၥံၪ ၥ့ၪယၫ လၧနၥံၪ အထၧၫ့ဖုဝဲၥံၪ အီၪလၧဂၪ့ခိၪချိၫ့ယီၩ ဘၪၡၪ့ဘၪနၭ ဘဲၫနီၪၥိၭလီၫ. 10 နၥံၪ ထိးဆၧ လယံၬလမီဘၪနီၪ ဂီၩ့တၭ, ကယဲ ဆၧအခိးအတၩ ထီးအလူၬ အကဆါ လၧအကိၭ နၥံၪ လၧအဆၧလၩဖၩ့ အဆိၩအကၠၪ လၧယ့ၫၡူၬဎရံၬ အဖၧၩ့ နီၪ, မွဲအမၩ လၧၫ့ထၪ့ဎွ့ၩထၪ့, ဂုးထၪ့ခၧၫ့ထၪ့, ဆီၪ့ထၪ့ချဲၫ့ထၪ့ နၥံၪတၭ, ဒုၭအီၪဂုးအီၪခၧၫ့ နၥံၪ အလးအခၪ့ထံၭ နီၪဆံၭ. 11 ဆၧလၩဖၩ့ ဒဲဆၧစီၩ့ဆၧမၩ့နီၪ, မွဲအအီၪ လၧအဝ့ၫနီၪ အလီၩ့ အဆိၩဆိၩအကၠၪကၠၪဆံၭ. အၩမံၩ့. 12 ယ ပဂၨၪထၪ့ နၥံၪ ဒဲယထိးယၥၭ လၧဆၧယီၩလမံၩ့, လၧနၥံၪ အီၪဆၧၫ့ထုၪ့ လၧအဖၧၩ့နီၪ မွဲယွၩအခိးအတၩ လၩ့ထံးလၩ့ဆ့ၭ တၭ, ယကွ့ၭန့ နၥံၪ အဆၧချဲၩ့ၡၩခိၬ လၧၦထၧၫ့ဖုဝဲ အလူတီၩ, ဘဲၫယဆီၫ့မီၪ့ အၥိၭ, စစံလဝ့နၧၭ လဂၩနီၪ အစူၪဖၧၩ့လီၫ. 13 [ယွၩ အဆၧအီၪကီၪ့] လၧဘၭဘလၧၫ့ အဖၧၩ့ လၧအဘၪ ဆၧရွံန့ဝ့ၫ လၧနၥံၪ အၥိၭ ဒဲယဖိၪခွၫ စမၫကၧၭ နီၪ, ချဲၩ့ဒုၪ့ နၥံၪလီၫ. 14 ချဲၩ့ဒုၪ့လိၬ နၥံၪအၥၭ ဆုၬဆုၬ လၧဆၧအဲၪဆၧကွံၩ အအဲၪဂါနီၪဆံၭ. ၦအီၪလၧယ့ၫၡူၬဎရံၬ အဖၧၩ့ နၥံၪဝ့ၫ ကိၭဂၩဒ့ၭ, မွဲဆၧမုၬဆၧလၩ အီၪလၧနၥံၪ အၥိၭ ဆံၭ. အၩမံၩ့.